Man verdrink in Kaapse hawe ná hy van boot af glyArgieffoto. Foto: Pixabay ŉ Man het in die Kaapstadse hawe verdrink toe hy op ŉ boot wou klim, gegly het en in die water beland het. Die Nasionale Seereddingsinstituut (NSRI) in Tafelbaai se hoof, Quentin Botha, het gesê hulle is 21:30 Saterdagaand in kennis gestel van die voorval by Colliers Jetty. Die NSRI se reddingsduikers en boot, Spirit of Day, is uitgestuur, sowel as talle ander nooddienste. “Daar is bevestig dat ŉ onbekende man, glo ŉ plaaslike inwoner in sy laat twintigs of vroeë dertigs, onder die water verdwyn het toe hy op ’n boot wou klim en gegly het,” het Botha gesê. Geen teken van die man kon gevind word nie. Polisieduikers, tesame met provinsiale nooddienste se duikers, het gevolglik ŉ soektog gedoen. Die man se liggaam is daarna opgespoor en na die oppervlak gebring. Hy is op die toneel dood verklaar. Volgens Botha sal ŉ geregtelike doodsondersoek deur die polisie gedoen word.